KOMMISSIONENS FORORDNING (EF) Nr. 405/95 af 27. februar 1995 om indførelse af ændrede endelige kvantitative lofter for indførsel i Fællesskabet af visse tekstilvarer (kategori 28) med oprindelse i Den Islamiske Republik Pakistan

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1), senest ændret ved Kommissionens forordning (EF) nr. 3169/94 (2), særlig artikel 10, og

ud fra følgende betragtninger:

I artikel 10 i forordning (EØF) nr. 3030/93 fastsættes betingelserne for at indføre kvantitative lofter;

indførslen i Fællesskabet af visse tekstilvarer i kategori 28, der er anført i bilaget, og som har oprindelse i Den Islamiske Republik Pakistan (i det følgende benævnt Pakistan), har oversteget det niveau, der omtales i artikel 10, stk. 1, sammenholdt med bilag IX til forordning (EØF) nr. 3030/93;

i overensstemmelse med artikel 10, stk. 3, i forordning (EØF) nr. 3030/93 blev Pakistan den 25. marts 1994 anmodet om konsultationer om indførsel i Fællesskabet af tekstilvarer i kategori 28;

i afventning af en gensidigt tilfredsstillende løsning blev indførslen i Fællesskabet af varer i kategori 28 ved Kommissionens forordning (EF) nr. 1134/94 (3) undergivet et midlertidigt kvantitativt loft for perioden 25. marts til 24. juni 1994;

Fællesskabet og Pakistan var ikke i stand til under konsultationerne at nå frem til en tilfredsstillende løsning inden for den i aftalen om handel med tekstilvarer mellem Fællesskabet og Pakistan fastsatte frist, og indtil resultatet af yderligere konsultationer forelå, indførtes unilateralt ved Kommissionens forordning (EF) nr. 1802/94 (4) et endeligt kvantitativt loft for 1994 for indførsel i Fællesskabet af varer henhørende under kategori 28 med oprindelse i Pakistan;

som følge af konsultationerne blev der endelig nået frem til en aftale den 15. oktober 1994 mellem Fællesskabet og Pakistan om størrelsen af de kvantitative lofter, der skal anvendes fra den 25. marts 1994 for udførsel til Fællesskabet af de pågældende tekstilvarer i årene 1994 og 1995, og hvorefter bestemmelserne i aftalen om handel med tekstilvarer mellem Fællesskabet og Pakistan, som vedrører udførsel af varer, der er underlagt de kvantitative lofter, som er anført i bilag II til aftalen, i særdeleshed dem, der omhandler ordningen med dobbeltkontrol, skal anvendes på disse varer;

de aftalte ændrede kvantitative lofter bør derfor indføres, og det skal bekræftes, at indførsel i Fællesskabet af varer, for hvilke der er aftalt endelige kvantitative lofter for årene 1994 og 1995, fra og med den 25. marts 1994, skal være og forblive undergivet de bestemmelser i forordning (EØF) nr. 3030/93, som anvendes på indførsel af varer, der omfattes af de kvantitative lofter i bilag V til nævnte forordning, og i særdeleshed dem, der omhandler ordningen med dobbeltkontrol, som er beskrevet i bilag III, og som der henvises til i artikel 10, stk. 4, i forordning (EØF) nr. 3030/93;

varer i kategori 28, som udføres af Pakistan den 25. marts 1994 eller derefter, skal afskrives på det kvantitative loft, der er fastsat for perioden 25. marts til 31. december 1994;

det kvantitative loft for indførsel af varer i kategori 28 bør ikke forhindre indførsel af omfattede varer, der er afsendt fra Pakistan før ikrafttrædelsen af forordning (EF) nr. 1134/94 eller mellem den 25. juni og 23. juli 1994, ikrafttrædelsesdagen for forordning (EF) nr. 1802/94;

Kommissionens forordning (EF) nr. 1802/94 af 22. juli 1994 ophæves i den udstrækning dens bestemmelser er i strid med bestemmelserne i denne forordning;

de i denne forordning fastsatte foranstaltninger er i overensstemmelse med udtalelse fra Tekstiludvalget -

UDSTEDT FØLGENDE FORORDNING:

Artikel 1

Indførsel i Fællesskabet af den kategori varer med oprindelse i Pakistan, der er anført i bilaget, undergives de kvantitative lofter, som er anført i samme bilag, for perioderne 25. marts til 31. december 1994 og 1. januar til 31. december 1995, jf. dog artikel 2.

Artikel 2

Indførsel af de i artikel 1 omhandlede varer afsendt fra Pakistan den 25. marts 1994 eller derefter underkastes bestemmelserne i forordning (EØF) nr. 3030/93, som anvendes på indførsel i Fællesskabet af varer, der er undergivet de kvantitative lofter, som er anført i bilag V til nævnte forordning, og navnlig den ordning med dobbeltkontrol, der er beskrevet i bilag III til nævnte forordning.

Alle mængder af varer i kategori 28, som er afsendt til Fællesskabet fra Pakistan den 25. marts 1994 eller derefter, og som er overgået til fri omsætning, afskrives på de respektive mængder, der er anført i bilaget til denne forordning.

Det i bilaget anførte loft forhindrer ikke indførsel af varer i kategori 28, som er afsendt fra Pakistan inden ikrafttrædelsesdatoen for forordning (EF) nr. 1134/94 eller mellem den 25. juni og den 23. juli 1994.

Artikel 3

Forordning (EF) nr. 1802/94 ophæves i den udstrækning, dens bestemmelser er i strid med denne forordning.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 1995.

På Kommissionens vegne

Leon BRITTAN

Næstformand

(1) EFT nr. L 275 af 8. 11. 1993, s. 1.

(2) EFT nr. L 335 af 23. 12. 1994, s. 33.

(3) EFT nr. L 127 af 19. 5. 1994, s. 8.

(4) EFT nr. L 189 af 23. 7. 1994, s. 26.

BILAG

>TABELPOSITION>